Ngohe Aromatawai: Huri te ao, huri te tikanga

**Paerewa Paetae Ngā Toi Puoro 91747:** Te whakaoti mahi toi nō te ao onamata i roto i ngā toi puoro

**Aronga:** Ngā Toi Puoro 2.4B v1

**Whiwhinga:** 6

**Te Horopaki**

Ka tāu nā mahi he whakaoti i tētahi titonga puoro e whakaatu ai i tētahi o ngā tini tikanga puoro (pērā i ngā tikanga ki te whakamahi i te hue, i te pūtōrino rānei) nō te wā o ō tātou mātua tūpuna.

Ka whakataurite koe i ngā tikanga puoro o tāu titonga ki ō tētahi o nāianei, e ai ki te take i titoa ai te puoro, me te panonitanga o te tukanga tito.

Ka whakamahia āu māramatanga ki ngā momo pūkenga, ngā huānga me ngā tukanga toi puoro.

Ka aromatawaingia tāu titonga e ai ki te whakamāori o ngā huānga, ngā pūkenga me ngā tukanga toi nō te ao onamata.

**Hei Mahi**

Kōwhiringia tētahi o ngā tini tikanga puoro nō te wā o rātou mā, hei kaupapa mō tāu titonga puoro.

Mā te rangahau me ngā whiringa kōrero e ārahi tō matapaki i ngā tikanga puoro me tāu titonga puoro.

Matapakihia ngā āhuatanga toi puoro, arā, ko ngā huānga, ngā pūkenga me ngā tukanga toi nō te ao onamata hei hāpai i a koe.

Āta whakarite i te titonga kia whakaatu ai te whakamāori o tō kōwhiringa tikanga puoro onamata. Ka whakaatu hoki i te hāngaitanga ki tētahi waiata o tēnei rā e ai ki te take i titoa te puoro me te panonitanga o te tukanga tito.

Whakaaturia tāu titonga puoro ki te minenga.

**Taunakitanga:** **Ngā Toi Puoro 91747 Huri te ao, huri te tikanga**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| Ka tukua te mahi me te hāngai anō o te rangi, te iere, te mita rānei ki te kaupapa. *Hei tauira:**Kua hanga titonga puoro e whakamāori ana i tētahi tikanga nō te ao onamata.**Kua whakaatu mai i te āhuatanga o tētahi tikanga nō te ao onamata.**Kua kitea ngā huānga o te tikanga puoro kua whakamāoritia i roto i tana titonga puoro.* | Ka tukua te mahi me te hāngai tōtika anō o te rangi, te iere, te mita rānei ki te kaupapa. *Hei tauira:**Kua whakaatu whakaaro hei taunaki i te titonga puoro e whakamāori ana i tētahi tikanga nō te ao onamata.* *Kua whakaatu mai i te whakamāramatanga ki tētahi tikanga nō te ao onamata.**Kua kitea pū, kua hāngai pū anō hoki ngā huānga o te toi puoro ki te kaupapa o te titonga.**Kua whakaatu i tana tukanga tito puoro me te hāngaitanga tōtika ki te kaupapa.* | Ka tukua te mahi me te haere ngātahi anō o te rangi, te iere, te mita rānei ki te kaupapa. *Hei tauira:**Kua whakatau whakaaro mō tana titonga puoro e whakamāori ana i tētahi tikanga nō te ao onamata.**Kua whakaatu mai i te hōhonutanga o tētahi tikanga nō te ao onamata me te pānga o taua tikanga ki a tātou o tēnei wā.**Mārama kehokeho ana te kitea i ngā huānga o te puoro, ā, e hāngai pū ana ngā mahi katoa ki te kaupapa o te titonga.**Pūahoaho ana te kite i te take i whāia e ia te tukanga puoro, e oti ai i te kaupapa.* |